b"\n_START_ARTICLE_\nMuseu Arqueol\xc3\xb2gic d'Eivissa i Formentera\n_START_SECTION_\nCol\xc2\xb7lecci\xc3\xb3 [cal\xc2\xa0citaci\xc3\xb3]\n_START_PARAGRAPH_\nLa seva col\xc2\xb7lecci\xc3\xb3 neix del llegat de la Societat Arqueol\xc3\xb2gica Ebusitana que des de l'any 1903, any de la seva creaci\xc3\xb3, va ser reunint gran quantitat de peces de les excavacions realitzades en diferents punts de l'illa d'Eivissa, especialment de la Necr\xc3\xb2poli del Puig des Molins._NEWLINE_Per\xc3\xb2 cap a l'any 1905 aquesta instituci\xc3\xb3 ja es veia desbordada pel gran volum d'objectes que conformaven la seva col\xc2\xb7lecci\xc3\xb3 i per les despeses que aix\xc3\xb2 comportava. Davant aquesta situaci\xc3\xb3, es feia necess\xc3\xa0ria una actuaci\xc3\xb3 per preservar la col\xc2\xb7lecci\xc3\xb3 de la disgregaci\xc3\xb3 en cas de dissoluci\xc3\xb3. La soluci\xc3\xb3 definitiva vindria de m\xc3\xa0 del director de la Societat Arqueol\xc3\xb2gica Ebusitana, Joan Roman i Calbet, i que consistia a fer l'entrega a l'Estat de la col\xc2\xb7lecci\xc3\xb3 sota condici\xc3\xb3 de responsabilitzar-se del seu manteniment i perviv\xc3\xa8ncia en conjunt de tota la col\xc2\xb7lecci\xc3\xb3. La col\xc2\xb7lecci\xc3\xb3 es veuria augmentada amb les col\xc2\xb7leccions propietat de Joan Roman i Calbet, director de la Societat Arqueol\xc3\xb2gica Ebusitana i amb la d'Artur P\xc3\xa9rez-Cabrero, sotsdirector de la societat i conservador del museu fins a 1916, data de la seva mort. A banda d'aquestes, s'han de sumar els materials arqueol\xc3\xb2gics trobats en el considerable nombre de campanyes d'excavacions arqueol\xc3\xb2giques que dirigides des del museu, han anat enriquint els seus fons.\n_START_SECTION_\nSeu de Dalt Vila\n_START_PARAGRAPH_\nEl trasp\xc3\xa0s de la col\xc2\xb7lecci\xc3\xb3 de la Societat Arqueol\xc3\xb2gica Ebusitana a l'Estat es va materialitzar el 27 de setembre de 1907 quan es va publicar per Real Ordre la constituci\xc3\xb3 del Museu Arqueol\xc3\xb2gic de Dalt Vila._NEWLINE_La nova instituci\xc3\xb3 s'instal\xc2\xb7laria en el mateix lloc que l'Ajuntament d'Eivissa ja havia cedit l'any 1903 a la Societat Arqueol\xc3\xb2gica Ebusitana. Es tractava de dos edificis annexos del segle XVI, situats en la part alta de l'antiga ciutat emmurallada, Dalt Vila: l'antiga Universitat, que anteriorment havia estat seu de l'Ajuntament, i la Capella del Salvador, que fins a 1688 va ser la seu del gremi de mariners i adquirida per la Universitat el 1702._NEWLINE_Des d'un principi l'adequaci\xc3\xb3 dels edificis per atendre les necessitats t\xc3\xa8cniques del museu, ha estat una empresa dominant des de la direcci\xc3\xb3 del museu. _NEWLINE_El 1907, l'estat dels edificis havia de ser bastant precari pel que es van emprendre les primeres obres de condicionament.En el transcurs de les obres es va posar al descobert sota el paviment de la Capella del Salvador una cripta que amb es convertiria en magatzem del museu i taller de restauraci\xc3\xb3. Per\xc3\xb2 aquesta obra no va ser suficient per resoldre el mal estat dels edificis, per la qual cosa s'encarregaran tot un seguit de projectes d'intervenci\xc3\xb3 posteriors l'any 1908, encara que les obres no es duen a terme fins a 1911; i en 1914 que fins a 1917 no es comen\xc3\xa7a a executar._NEWLINE_Amb el pas del temps, un fet que semblava anar fent-se evident era la manca d'espai als edificis del museu. Els immobles quedaven ja insuficients per albergar les col\xc2\xb7leccions i els fons del museu que anaven creixent en gran nombre, fruit de les intenses excavacions que es van realitzar en la d\xc3\xa8cada dels anys vint. El 1929, aprofitant la visita del rei Alfons XIII a Eivissa, el director del museu Carles Roman i Ferrer li va proposar comprar els terrenys de la Necr\xc3\xb2poli del Puig des Molins per construir un nou museu per donar cabuda a les abarrotades col\xc2\xb7leccions del museu de Dalt Vila. El projecte es va redactar immediatament, per\xc3\xb2 la caiguda de la monarquia l'any 1931 va frustrar aquest projecte._NEWLINE_En un segon intent en 1934, amb la visita del president de la Segona Rep\xc3\xbablica Espanyola, Niceto Alcal\xc3\xa1 Zamora es va aconseguir comen\xc3\xa7ar les obres en 1935. Per\xc3\xb2 el comen\xc3\xa7ament de la Guerra Civil Espanyola va paralitzar les obres que van quedar abandonades fins a 1965, any en qu\xc3\xa8 es reprenen per convertir-se en el Museu Monogr\xc3\xa0fic del Puig des Molins. La manca d'espai seguia sent un problema innegable, per la qual cosa es va optar per destinar el museu de Dalt Vila als materials de la resta de jaciments de les Illes Piti\xc3\xbcses, donant-li un car\xc3\xa0cter de museu general._NEWLINE_El 1974 va ser nomenat com a director Jordi Humbert Fern\xc3\xa1ndez i G\xc3\xb3mez, actual director. La seva arribada va suposar un nou rumb definitiu per al museu, apostant per un ampli programa d'actuacions: la remodelaci\xc3\xb3 dels museus, la programaci\xc3\xb3 de les noves excavacions, de l'organitzaci\xc3\xb3 del fons del museu i de la sensibilitzaci\xc3\xb3 i divulgaci\xc3\xb3 del patrimoni arqueol\xc3\xb2gic. La nova cara dels museus es va inaugurar el dia 3 de febrer de 1979 pel ministre de Cultura P\xc3\xado Cabanillas. Encara existien dificultats de car\xc3\xa0cter t\xc3\xa8cnic i museogr\xc3\xa0fic, tals com els problemes de recorregut, amb llargues escales, i unes deficients condicions ambientals i d'infraestructures, com la falta d'uns serveis higi\xc3\xa8nics per als visitants i personal del centre._NEWLINE_El 1990 un nou projecte de reforma tractaria de resoldre aquests problemes a m\xc3\xa9s d'aportar un nou muntatge museogr\xc3\xa0fic de l'exposici\xc3\xb3 permanent. La reforma i el nou muntatge s'inauguren el 27 de gener de 1995, encara que sense resoldre per complet els problemes de recorregut i falta d'espai. Per\xc3\xb2 en aquest moment s'aprofita per canviar el nom oficial del museu per passar a denominar-se Museu Arqueol\xc3\xb2gic d'Eivissa i Formentera, d'acord amb els materials exposats m\xc3\xa9s significatius de les societats que van habitar les Illes Piti\xc3\xbcses, des de la Prehist\xc3\xb2ria fins a l'edat mitjana._NEWLINE_Pel que fa al camp de la investigaci\xc3\xb3 arqueol\xc3\xb2gica, des de l'any 1974, el Museu Arqueol\xc3\xb2gic d'Eivissa i Formentera impulsa un pla de recuperaci\xc3\xb3 i control del patrimoni arqueol\xc3\xb2gic en les Illes Piti\xc3\xbcses. Tanmateix, el museu col\xc2\xb7labora com a responsable de les intervencions en solars de la ciutat i en molts punts de les illes amb la col\xc2\xb7laboraci\xc3\xb3 de joves estudiants interessats en l'arqueologia o recentment llicenciats com Joan Ramon Torres, despr\xc3\xa9s Cap del Servei d'Arqueologia del Consell Insular d'Eivissa i Formentera, i Benjam\xc3\xad Costa, conservador del museu des de l'any 2004._NEWLINE_Des de l'any 2000, el museu impulsa un programa d'excavacions centrat en la part baixa de la Necr\xc3\xb2poli del Puig des Molins, coodirigides per Jordi H. Fern\xc3\xa1ndez director del museu, i Ana Mezquida, labor finan\xc3\xa7ada pel Diario de Ibiza i que ha dotat importants informacions per a la investigaci\xc3\xb3 i que ha perm\xc3\xa8s la recuperaci\xc3\xb3 d'un nombre considerable de materials arqueol\xc3\xb2gics. Des del 2001 col\xc2\xb7labora al programa d'investigaci\xc3\xb3 \xe2\x80\x9cLa producci\xc3\xb3 de porpra a Eivissa durant l'Antiguitat\xe2\x80\x9d sota la direcci\xc3\xb3 del conservador del museu, Benjam\xc3\xad Costa i la professora d'Hist\xc3\xb2ria Antiga de la Universitat de Val\xc3\xa8ncia Carmen Alfaro._NEWLINE_Quant a la divulgaci\xc3\xb3 de la investigaci\xc3\xb3, el museu arrenca en 1979 una labor editorial que en 1995 passa a denominar-se Treballs del Museu Arqueol\xc3\xb2gic d'Eivissa i Formentera amb una nombrosa producci\xc3\xb3 que acull els textos de les Jornades d'Arqueologia, monografies, o temes relacionats amb els fons del museu._NEWLINE_Altres edicions de car\xc3\xa0cter m\xc3\xa9s divulgatiu s\xc3\xb3n els breus cat\xc3\xa0legs d'algunes de les exposicions dels museus, els Quaderns Did\xc3\xa0ctics, i el conjunt de fitxes did\xc3\xa0ctiques dedicades a la Prehist\xc3\xb2ria. _NEWLINE_En aspectes de divulgaci\xc3\xb3 cultural, el Museu Arqueol\xc3\xb2gic d'Eivissa i Formentera ha organitzat un important nombre d'exposicions tant de car\xc3\xa0cter arqueol\xc3\xb2gic produ\xc3\xafdes pel mateix museu, com altres itinerants del Ministeri de Cultura o b\xc3\xa9 d'altres organismes. Altres activitats impulsades des del Museu Arqueol\xc3\xb2gic d'Eivissa s\xc3\xb3n les confer\xc3\xa8ncies que abasten temes molt variats. A partir de l'any 1986 es van comen\xc3\xa7ar a programar dos cicles de confer\xc3\xa8ncies: el Seminari de Novetats Arqueol\xc3\xb2giques de les Illes Balears i Piti\xc3\xbcses, que a partir de 1990 passa a denominar-se Seminari d'Arqueologia, i les Jornades d'Arqueologia Feniciop\xc3\xbanica, totes dues amb una programaci\xc3\xb3 anual. D'altra banda, el museu col\xc2\xb7labora en les activitats que es desenvolupen des de l'Associaci\xc3\xb3 d'Amics del Museu Arqueol\xc3\xb2gic d'Eivissa i Formentera que tanmateix organitza diversos cicles de confer\xc3\xa8ncies, cursos i tallers.\n_START_SECTION_\nMuseu Monogr\xc3\xa0fic i Necr\xc3\xb2poli del Puig des Molins [cal\xc2\xa0citaci\xc3\xb3]\n_START_PARAGRAPH_\nAmb una superf\xc3\xadcie superior als 50.000 m2, el jaciment arqueol\xc3\xb2gic del Puig des Molins va ser declarat el 1931 com a Monument Nacional, i en 1999 com a Patrimoni de la Humanitat per la UNESCO. En aquest jaciment s'han documentat diferents tipus d'enterraments d'\xc3\xa8poca fen\xc3\xadcia, p\xc3\xbanica, romana i isl\xc3\xa0mica. L'origen del museu neix amb la intenci\xc3\xb3 de construir un nou edifici per substituir al Museu Arqueol\xc3\xb2gic de Dalt Vila, a causa de la manca d'espai d'aquest que ja resultava insuficient per albergar les col\xc2\xb7leccions i fons del museu. La seva construcci\xc3\xb3 comen\xc3\xa7a el 1935 en el costat nord del petit tur\xc3\xb3 anomenat Puig des Molins, en l'actual Via Romana al centre d'Eivissa (municipi)._NEWLINE_L'impulsor d'aquesta nova construcci\xc3\xb3 va ser el director del museu en aquell moment Carles Roman i Ferrer que va aprofitar la visita del rei Alfons XIII el 1929, per fer-li la proposici\xc3\xb3 d'expropiaci\xc3\xb3 dels terrenys de la necr\xc3\xb2poli i construir un edifici que esdevindr\xc3\xa9 la nova seu del Museu Arqueol\xc3\xb2gic. El projecte es va redactar immediatament, per\xc3\xb2 la caiguda de la monarquia l'any 1931 va frustrar aquest projecte._NEWLINE_Anys m\xc3\xa9s tard, un segon intent per part de Roman i Ferrer vindria donat per la visita oficial del president de la Segona Rep\xc3\xbablica Espanyola Niceto Alcal\xc3\xa1 Zamora l'any 1934. Roman i Ferrer intenta reprendre el projecte i Alcal\xc3\xa1 Zamora es va comprometre a impulsar la construcci\xc3\xb3 del museu, encara que en aquest no s'inclo\xc3\xafa la compra de terrenys del jaciment, per la qual cosa Roman i Ferrer va fer donaci\xc3\xb3 d'uns terrens annexos que eren de la seva propietat._NEWLINE_El projecte va ser redactat per l'arquitecte Francesc Roca Sim\xc3\xb3 i les obres van comen\xc3\xa7ar el 1935. Les obres s'anaven efectuant a molt bon ritme fins que en 1936 amb la Guerra Civil Espanyola es paralitzen les obres fins als anys seixanta. Cap al 1963, l'obstinaci\xc3\xb3 i lluita de Jos\xc3\xa9 Maria Ma\xc3\xb1\xc3\xa1 d'Angulo, director del Museu des de 1944, van donar per fi el seu fruit, va aconseguir que el Ministeri d'Educaci\xc3\xb3 Nacional encarregu\xc3\xa9s a l'arquitecte Antoni Roca Cabanellas, fill de Roca i Sim\xc3\xb3, l'adequaci\xc3\xb3 del projecte del seu pare._NEWLINE_Aquest nou projecte es va ajudar de l'estructura existent de l'obra original, per\xc3\xb2 integrant-la en els corrents est\xc3\xa8tics de l'\xc3\xa8poca, que presenten una marcada influ\xc3\xa8ncia de l'arquitectura alemanya nazi, que va tenir una marcada influ\xc3\xa8ncia en l'arquitectura espanyola de l'\xc3\xa8poca, i a la vegada, influ\xc3\xa8ncies de l'arquitectura racionalista espanyola._NEWLINE_Les modificacions del projecte passaven per una correcci\xc3\xb3 de l'altura dels paraments de l'obra original, prevista ser d'una planta, per ser-hi finalment de dues plantes amb tal d'oferir un millor aprofitament de l'espai._NEWLINE_Tamb\xc3\xa9 es va modificar l'escala d'acc\xc3\xa9s que en el primer projecte era una llarga escalinata, per\xc3\xb2 que amb l'evoluci\xc3\xb3 de la ciutat amb les noves construccions en la Via Romana feia inviable; per la qual cosa es va optar per una doble escalinata lateral adossada a l'edifici._NEWLINE_Les obres anaven progressant for\xc3\xa7a adequadament de tal manera que entre els dies 15 al 30 d'octubre de 1966, l'edifici va poder acollir l'exposici\xc3\xb3 de la II Biennal d'Art Internacional; encara que no obre les seves portes fins a l'any 1968 com a museu destinat \xc3\xadntegrament a la Necr\xc3\xb2poli del Puig des Molins._NEWLINE_La manca d'espai del museu de Dalt Vila era un problema que no trobava soluci\xc3\xb3 viable possible. Pel que el nou edifici de la Via Romana acolliria tamb\xc3\xa9 les depend\xc3\xa8ncies administratives, la direcci\xc3\xb3, la biblioteca i els magatzems de la instituci\xc3\xb3 muse\xc3\xadstica. De la mateixa manera que el museu de Dalt Vila, l'edifici de la Necr\xc3\xb2poli compta amb tot un seguit d'obres i intervencions al llarg de la seva hist\xc3\xb2ria._NEWLINE_El 1977 es va portar a terme  una primera gran intervenci\xc3\xb3 que va consistir a avan\xc3\xa7ar la fa\xc3\xa7ana, tancant l'ampli p\xc3\xb2rtic columnat, i gr\xc3\xa0cies a l'\xc3\xa0mplia altura dels fonaments de l'edifici, la creaci\xc3\xb3 d'una entreplanta on es va situar el nou taller de restauraci\xc3\xb3. Tamb\xc3\xa9 es van traslladar els serveis higi\xc3\xa8nics a la segona planta, i es va instal\xc2\xb7lar la sala de lectura i la biblioteca, que es va comunicar amb una escala de caragol amb la primera planta. El 1981, el Ministeri de Cultura encarrega un nou projecte de remodelaci\xc3\xb3 amb la finalitat d'ampliar l'exposici\xc3\xb3 permanent aplicant una m\xc3\xa9s moderna concepci\xc3\xb3 muse\xc3\xadstica i per millorar els serveis interns del museu. El resultat d'aquesta reforma s'inaugura el 30 de desembre de 1981._NEWLINE_Anys m\xc3\xa9s tard, una segona fase de remodelaci\xc3\xb3 que es finalitza a principis de l'any 1984 i que va consistir en l'ampliaci\xc3\xb3 de nous serveis en la segona planta, la construcci\xc3\xb3 d'un nou magatzem de materials, la instal\xc2\xb7laci\xc3\xb3 d'un montac\xc3\xa0rregues, i la reubicaci\xc3\xb3 del taller de restauraci\xc3\xb3 a un espai m\xc3\xa9s \xc3\xb2ptim. Es va aprofitar tamb\xc3\xa9 per reorganitzar els espais de la primera planta, ampliar la biblioteca i redistribuir els espais destinats a direcci\xc3\xb3, l'administraci\xc3\xb3 i a la investigaci\xc3\xb3. El 1995, de nou un projecte de reordenaci\xc3\xb3 de l'exposici\xc3\xb3 permanent per tal d'adaptar-la juntament amb els nous descobriments arqueol\xc3\xb2gics provinents de la necr\xc3\xb2poli, i amb intenci\xc3\xb3 afegida de dotar-la amb una millor museologia. Per aquest motiu el museu va tancar les seves portes al p\xc3\xbablic amb intenci\xc3\xb3 de dur a terme aquesta ambiciosa empresa._NEWLINE_Per\xc3\xb2 alhora que es redactava aquest projecte, es van detectar problemes greus d'estructura a l'edifici, provocats sobretot pel pas del temps. Davant aix\xc3\xb2, i amb prop\xc3\xb2sit d'alliberar c\xc3\xa0rregues, es va procedir a traslladar el magatzem principal i de la biblioteca a la planta baixa. Posteriorment, el 1999 s'inicia la reparaci\xc3\xb3 de diverses lesions en la coberta de l'edifici, la xarxa de sanejament, i s'habiliten nous espais de treball._NEWLINE_L'any 2004, el Ministeri va aprovar una nova reforma de l'edifici del Museu Monogr\xc3\xa0fic i Necr\xc3\xb2poli del Puig des Molins amb la idea definitiva de convertir aquest museu en la seu capa\xc3\xa7 d'albergar i conservar els seus propis fons. Per aix\xc3\xb2 es torna a la recerca de solucions per tal de resoldre l'infinit tema de manca d'espai. La seva reobertura estava prevista per a l'any 2007, per\xc3\xb2 encara segueix immers en per\xc3\xadode d'obres en el 2011.\n_START_SECTION_\nAssociaci\xc3\xb3 d'Amics del Museu Arqueol\xc3\xb2gic d'Eivissa i Formentera\n_START_PARAGRAPH_\nL'Associaci\xc3\xb3 d'Amics del Museu Arqueol\xc3\xb2gic d'Eivissa i Formentera (AAMAEF) es crea el 1991 arran la iniciativa d'un grup de persones vinculades al museu i interessades a poder comptar amb una organitzaci\xc3\xb3 que els permet\xc3\xa9s col\xc2\xb7laborar amb les activitats que el museu realitzava. La idea era crear un organisme de suport, que exercint un paper de connexi\xc3\xb3 entre el museu i la societat, reun\xc3\xads a la gent propera a aquesta instituci\xc3\xb3 i a partir d'aqu\xc3\xad, recolz\xc3\xa9s i complement\xc3\xa9s les seves activitats. Des de la data de la seva creaci\xc3\xb3, suposa un organisme que genera un din\xc3\xa0mic moviment d'idees i iniciatives com a confer\xc3\xa8ncies, cursos i tallers, seminaris i viatges culturals. _NEWLINE_Una de les iniciatives de l'entitat \xc3\xa9s la publicaci\xc3\xb3 de la revista Fites des de l'any 2000 per iniciativa de l'arque\xc3\xb2leg i conservador Benjam\xc3\xad Costa i Ribas. Els continguts de la revista abasten l'\xc3\xa0mbit de les Illes Piti\xc3\xbcses. La periodicitat \xc3\xa9s anual. Es tracta d'una revista de car\xc3\xa0cter cultural que abasta temes relacionats amb l'arqueologia, el patrimoni, la hist\xc3\xb2ria i els museus, i que s'orienta cap a un p\xc3\xbablic general."